Rómer Flóris

Rómer Flóris (teljes nevén Rómer Flóris Ferenc) (Pozsony, 1815. április 12. – Nagyvárad, 1889. március 18.) bencés szerzetes, régész, művészettörténész, festőművész, egyetemi tanár, a Magyar Tudományos Akadémia tagja, nagyváradi nagy-prépost-kanonok, kinevezett püspök A magyar régészet atyja.

Életpályája 

Rammer Ferenc cipészmester és Vetser Anna gyermekeként jött világra. A német anyanyelvű család, hogy biztosítsa neki és két fivérének a széles látókörű oktatást, Pozsonyon kívül Trencsénben a szlovák és Tatán a magyar nyelv elsajátítása céljából iskoláztatta őket. Szülei papnak szánták, így 1830-ban Benedek-rendi szerzetes lett. A bakonybéli kolostorban tanulótársa volt Ipolyi Arnold. 1838-ban a tihanyi apátságban a Pisky-kódex megjelentetését készítette elő, majd felszentelték. Tanított Kőszegen is.

Mint bölcsészeti doktor, 1839-től Győrben tanított, majd 1845-től Pozsonyban. Ekkor jelentek meg első tudományos cikkei, melyek révén elismertséget vívott ki magának. Ezek után bízták meg József főherceg nevelésével. A szabadságharc alatt utász közlegényként, majd bátor tetteinek elismeréseképpen előrehaladva a ranglétrán honvédtisztként (végül századosként) harcolt. Ott volt az 1849. április 10-én vívott váci ütközetben, valamint Buda visszafoglalásánál is 1849. május 21-én. A szabadságharc bukása után börtönbüntetést szenvedett. Az ellene felhozott fő vádpont nevének magyarosítása és a harcra való buzdítás volt. Bécsben, Olmützben, Brünnben (Spielberg) és Josefstadtban raboskodott, ahol ideje nagy részét továbbképzésének szentelte, majd 1854-ben közkegyelemmel szabadult. A pesti piarista gimnáziumban újból tanítani kezdett, de csak 1857-ben térhetett vissza a győri bencés gimnáziumba.

Múzeumápoló tevékenysége már Győrben megmutatkozott, ahol tervszerű fejlesztési programot hirdetett. 1859-ben a gimnázium régiségtárát múzeummá nyilvánította. 1860-ban Simor János győri püspök régészeti tanszéket állított fel, melynek előadójává őt nevezte ki. Itt indította Ráth Károly levéltárossal a Győri Történelmi és Régészeti Füzetek sorozatot.

1860-ban végezte kutatásait az Árpás és Mórichida közötti román kori Szent Jakab apostol-templom történelmével kapcsolatban. Az erről szóló művében kifejti nézeteit a kolostor- és rendtörténet módszertanáról, valamint általában az egyháztörténet céljáról. Ebben az évben Ipolyi támogatására lett a Magyar Tudományos Akadémia levelező tagja, majd 1871-ben rendes tagja. 1861-ben kivált a bencések kötelékéből, és Pestre költözött. Előbb az MTA kézirattárnoka, majd gimnáziumi igazgató. Ekkoriban hozták létre azokat az intézményeket, folyóiratokat, melyek a magyar régészet tudományos alapjai lettek.

1864 és 1873 között az Archaeologiai Közlemények szerkesztője. 1867-ben részt vett a párizsi ősrégészeti és embertani kongresszuson. 1868-ban az egyetemen az archeológia tanára lett. 1869-től volt őre a Magyar Nemzeti Múzeum régiségtárának. 1872-ben Felsőmagyarországi Múzeum Egylet alapító tagjai közé tartozott. Neki is nagyban köszönhető, hogy 1876-ban Magyarországon rendezték az ősrégészek és antropológusok VIII. világkongresszusát, melynek főtitkára volt.

1874-ben felmentették szerzetesi köteléke alól, ekkor a besztercebányai egyházkerületben lett áldozópap, majd jánosi apát. 1877-ben nagyváradi kanonokká nevezték ki, ahol újabb múzeumot alapított. Itt található nagyrészt a levelezése, ill. több fiatalkori kézirata. Hagyatékának nagy része mikrofilmen a Magyar Nemzeti Levéltárban is elérhető.

Alapító tagja volt a Magyar Történelmi Társulatnak. Mint elkötelezett kutató, bejárta az országot, valamint Európa nagy részét. Az egyike volt a műemlékvédelem első kezdeményezőinek Magyarországon. Ő alapította a római katolikus püspöki palota híres 20 000 kötetes könyvtárát. Az azóta barbár módon felszámolt váradolaszi temetőből földi maradványait Tempfli József püspök kimentette, és a nagyváradi római katolikus székesegyház altemploma kriptájába temették, koporsóját szürke gránit síremlék jelzi.

Testvére, József szintén pap lett, másik fivére, Károly pedig elesett a szabadságharcban.

Egy festményét például a Pozsonyi Városi Galéria őrzi.

Főbb művei 
 Pozsony régészeti műemlékei (Pozsony, 1856) (REAL-EOD)
 A Bakony. Természetrajzi és régészeti vázlat; szerzői, Győr, 1860 (MEK)
 Lesencze-Tomaji római feliratos kő (1861) REAL
 A középkori keresztelő medenczék (1863) REAL
 Műrégészeti kalauz különös tekintettel Magyarországra (Pest, 1866) (REAL-EOD)
 Ráth Károly emlékezete (Pest, 1869) (MEK) (REAL-EOD)
 Árpás és a móriczhidai Szent Jakabról címzett premontrei prépostság története (1869) (MEK) (REAL-EOD)
 Képes kalauz a Magyar Nemzeti Múzeum érem-és régiségtárában; szerk. Rómer Flóris; Athenaeum Ny., Pest, 1870
 Díszlapok a római könyvtárban őrzött négy Corvin-Codexből (Pest, 1871)
 A régi Pest. Történeti tanulmány; Eggenberger, Bp., 1873
 A Magyar Nemzeti Múzeum római feliratos emlékei (Budapest, 1873)
 Képes kalauz a Magyar Nemzeti Múzeum Érem- és Régiségtárában; összeáll. Rómer Flóris; 2. bőv. kiad.; Athenaeum Ny., Bp., 1873 (REAL-EOD)
 Régi falképek Magyarországon (Budapest, 1874) (REAL-EOD)
 Résultats généraux du mouvement archéologique en Hongrie (Budapest, 1878)
 Észak-nyugati utam (Budapest, 1879) (MEK) (REAL-EOD)
 A Bakony; szerk., szemelvényvál. Éri István, bev. Banner János; Veszprém Megyei Múzeumok Igazgatósága, Veszprém, 1971
 Rómer Flóris–Ipolyi Arnold–Fraknói Vilmos: Egyház, műveltség, történetírás; vál., sajtó alá rend., bev. Rottler Ferenc; Gondolat, Bp., 1981 (Történetírók tára)
 Rómer Flóris jegyzőkönyvei. Somogy, Veszprém és Zala megye, 1861; sajtó alá rend. Valter Ilona, Velladics Márta, fotó Barka Gábor; OMvH, Bp., 1999 (Forráskiadványok. Országos Műemlékvédelmi Hivatal)
 A Bakony – reprint kiadás (Bakonyalja Barátai Egyesület, Döbrönte, 2010) (dr. Valter Ilona szerzőről írt életrajzával)
 Arrabona Múzeumi Közlemények 51(2013) Rómer Flóris Művészeti és Történeti Múzeum, Győr, 2015.
 Archaeologia és műtörténet. Tanulmányok Rómer Flóris munkásságáról születésének 200. évfordulóján. MTA Bölcsészettudományi Kutatóközpont, Bp., 2015.
 Arrabona Múzeumi Közlemények 52(2014) Rómer Flóris Művészeti és Történeti Múzeum, Győr, 2017.
 "Romert sokan, Floriánt csak kevesen ismerik". Rómer Flóris és Ebenhöch Ferenc levelezése, 1845–1888; sajtó alá rend. Csécs Teréz; Szent Mór Bencés Perjelség, Győr, 2019

Folyóiratai 
 Győri Történelmi és Régészeti Füzetek (1861 – 1868)
 Archaeologiai Értesítő (1868 – 1872)
 Archaeológiai Közlemények (1864 – 1873)

Kitüntetései 
 1873: Vaskorona-rend lovagja (III. osztály)

Emlékezete 

 Sírja a nagyváradi római katolikus székesegyház kriptájában van
 Emléktáblája az Aquincumi Múzeum falán látható
 Budapest II. kerületében utcát neveztek el róla.
 Gödöllőn utca viseli a nevét
 Győrben a 708. sz. Rómer Flóris Cserkészcsapat, utca, és egy múzeumi kiállítóhely viseli nevét (Rómer Flóris Művészeti és Történeti Múzeum).
 Győrben 1990. június 2-án avatták fel a Xántus János Múzeum előtti Széchenyi téren Borsos Miklós 1972-ben faragott vörös márvány mellszobrának bronzmásolatát.
 Lovas Elemér a győri bencés gyűjteményt róla nevezte el.
 Pozsonyban 1907 augusztusában a Magyar Orvosok és Természetvizsgálók 34. közgyűlése alkalmából avatták fel bronz mellszobrát a Ferencrendiek terén, a szülőháza közelében. Strobl Alajos alkotását az impériumváltás után az Óvárosháza (Jakab-palota, ma Pozsonyi Városi Múzeum) udvarára helyeztek át.
 Tapolcán honismereti szakkör viseli nevét.
 Veszprémben utca viseli nevét.
 Kőszegen utca viseli nevét, tanárkodása emlékét márványtábla őrzi a volt Bencés gimnázium lebontott épületének helyén, a Jurisics tér felőli oldalon.
 Nagyváradon is utcát neveztek el róla.
 Rómer Flóris-emlékérem
 a zalaegerszegi Csácsbozsok városrészben utca viseli nevét.
 Érd Tusculanum városrészében körforgalmú tér és autóbusz-megálló viseli a nevét 2015 óta.

Irodalom 
 Frankl Vilmos: Dr. Rómer Flóris. Az ország tükre 1863. 97-99. l. Online
 Hampel József 1891: Emlékbeszéd Rómer F. Flóris rendes tagról
 Fraknói Vilmos 1891: Rómer Flóris emlékezete, Századok, 177-199.
 Schöpflin Aladár 1906: Rómer Flóris a városi muzeumok létrehozásáért, Budapest Régiségei 9.
 Kumlik Emil 1907: Rómer Flóris Ferenc élete és működése. Pozsony
 Jankó László 1930: Rómer Flóris egy régi közléséhez (1861). Győri Szemle I/4-6. sz.
 1958 Dissertationes Archaeologicae (Régészeti Dolgozatok) 1
 1959 Arrabona – Múzeumi közlemények 1. – In memoriam Floriani Romer
 Uzsoki András 1960: Arany János, Rómer Flóris és Xántus János levelek a győri múzeumban, Arrabona – Múzeumi közlemények 2.
 Kanozsay Margit 1965: Rómer Flóris, Dissertationes Archaeologicae (Régészeti Dolgozatok) 7.
 Kőhegyi M 1965.: Adatok Rómer Flóris munkásságához, Arrabona – Múzeumi közlemények 7.
 Kőhegyi M. – Rákóczi K. 1966: Rómer Flóris levelei édesanyjához az olmützi kazamatákból, Arrabona – Múzeumi közlemények 8.
 Kőhegyi M. 1967: Rómer Flóris levelei Ipolyi Arnoldhoz, Arrabona – Múzeumi közlemények 9.
 Kőhegyi M. – Rákóczi K. 1968: Rómer Flóris levelei Gratzl Józsefhez az olmützi és josefstadti kazamatákból, Arrabona – Múzeumi közlemények 10.
 Kőhegyi M. – Rákóczi K. 1969: Rómer Flóris levelei Gratzl Józsefhez az olmützi és josefstadti kazamatákból, Arrabona – Múzeumi közlemények 11.
 Kőhegyi M. 1970: Rómer Flóris levelei a Széchényi Környtárban, Arrabona – Múzeumi közlemények 12.
 Kőhegyi M. 1971: Rómer Flóris levelei a Széchényi Környtárban, Arrabona – Múzeumi közlemények 13.
 Rákóczi K. 1972: Rómer Flóris hadbírósági pere, Arrabona – Múzeumi közlemények 14.
 Sz. Máthé Márta 1975: Rómer Flóris bihari munkássága (A bihari útinapló), A Debreceni Déri Múzeum Évkönyve 1974
 Rottler Ferenc 1980: Adalék XIX. századi történetíróink pályakezdéséhez (Rómer Flóris pályaindulása). In: Ünnepi tanulmányok Sinkovics István 70. születésnapjára
 Fazekas Mihály 1985: Karcagi régészeti és néprajzi emlékek a XIX. század végéről – Rómer Flóris és Herman Ottó Karcagon. Múzeumi Levelek 49-50, 22-31.
 D. Matuz Edit 1986: Rómer Flóris kéziratos hagyatékának Csongrád megyére vonatkozó adatai, A Móra Ferenc Múzeum Évkönyve 1986-1.
 D. Matuz Edit 1988: Rómer Flóris kéziratos hagyatékának Heves megyére vonatkozó adatai, Agria 24
 B. Hellebrandt Magdolna 1989: Rómer Flóris emlékezete, A Miskolci Herman Ottó Múzeum Közleményei 26.
 Kulcsár Valéria 1989: Rómer Flóris és a vaskúti földépítmények, Cumania 11
 1989 Múzeumi Diárium
 1990 A Nyíregyházi Jósa András Múzeum évkönyve 27-29.
 Póczy Klára 1991: Gondolatok Rómer Flóris emléktáblájánál halálának 100. évfordulóján az Aquincumi Múzeumban. Budapest Régiségei 27, 191-197.
 1991 Archaeologiai Értesítő CXVIII
 1991 Arrabona – Múzeumi közlemények 26-30. A Rómer Flóris Emlékülés (1989)
 D. Matuz Edit 1992: Adatok Rómer Flóris kéziratos hagyatékából Pest-Buda középkori történetéhez. Budapest Régiségei 29, 11-32.
 Sz. Máthé Márta 1992: Adatok Rómer Flóris tiszántúli éveiből – Megemlékezés halálának centenáriumán, A Debreceni Déri Múzeum Évkönyve 1989-1990
 Polla, B. 1996: Archeológia na Slovensku v minulosti. Martin, 167-172.
 Kőhegyi Mihály 1999: Rómer Flóris és Paulovics István feljegyzései Dunaszekcsőről, JPMÉ 43.
 1999 Rómer Flóris jegyzőkönyvei Somogy, Veszprém és Zala megye (1861). Forráskiadványok Budapest
 
 Peter Buday 2012: František Florián Rómer (1815 Bratislava – 1889 Oradea). Monument revue 2012/2, 40-47.
 Danis Tamás 2014: Rómer Flóris nyomában. Remény XXV/33, 5. (augusztus 17.)
 Szende László 2014: Adalékok Rómer Flóris középkorra vonatkozó munkásságához. Arrabona 52, 77-96.
 Valter Ilona: Szóval, tettel. Rómer Flóris Ferenc élete és munkássága, 1815–1889; Duna-Mix Kft., Bp.–Vác, 2015 (angolul is)
 2015 Zborník Múzea mesta Bratislavy 27.
 2015 Arrabona Múzeumi Közlemények 51. 2013. Győr (2015)
 Archaeologia és műtörténet. Tanulmányok Rómer Flóris munkásságáról születésének 200. évfordulóján. Szerkesztette Kerny Terézia és Mikó Árpád. MTA BTK, Budapest, 2015.
 Szende László 2016: Rómer Flóris és a magyarországi kézművesipar történetének kutatása. In: A mívesség dicsérete. Tanulmányok Flórián Mária tiszteletére. Szerk.: Szulovszky János. Budapest, 121-127.
 2017 Arrabona Múzeumi Közlemények 52. 2014. Győr (2017)

Jegyzetek

Források 

 
 Magyar életrajzi lexikon

További információk 

 Rómer Flóris kéziratai
 Rómer Flóris művei a REAL-EOD-ban
 Deák Ferenc Megyei Könyvtár
 Felvidék Ma
 Győri életrajzi lexikon
 Győri 708. sz. Rómer Flóris Cserkészcsapat
 Képzőművészet Magyarországon
 Kultura.hu
 Mediawave
 Múlt-kor
 Pannonhalmi főapátság történeti fogalom- és személynévtár
 Börzsönyi Arnold: Rómer Flóris Ferenc; Győregyházmegyei Ny., Győr, 1911
 Kumlik Emil: Rómer Ferenc Flóris élete és működése; felújított kiad.; Méry ratio, Somorja, 1996
 Szalai Béla–Szabó Flóris: Pannonhalma négy évszázad képein. Rómer Flóris emlékének; Publikus BT, Bp., 1999
 Valter Ilona: Rómer Flóris Ferenc, 1815–1889; ÉTK, Bp., 2006 (A magyar műemlékvédelem nagyjai)
 Szabó Béla: A Bakony. Dr. Rómer Flóris nyomában. Vallomások képekben, fényképezőgéppel, 2008–2012; szöveg Csiszka Antal, Joó József; Nemzedékek Tudása, Bp., 2013
 "Biharmegye kultúrhivatását férfiasan emeljük...". Rómer Flóris nagyváradi évei; összeáll. Balla Tünde, Lakatos Attila; Nagyváradi Római Katolikus Püspökség, Nagyvárad, 2015
 Archaeologia és műtörténet. Tanulmányok Rómer Flóris munkásságáról születésének 200. évfordulóján; szerk. Kerny Terézia, Mikó Árpád; MTA Bölcsészettudományi Kutatóközpont, Bp., 2015
 Szalay Zoltán: Rómer Flóris, a mesék megmentője; Pozsonyi Kifli, Pozsony, 2019 (Pozsonyi mesék)
 Balla Tünde – Lakatos Attila 2021: Rómer Flóris kéziratos jelentése a nagyváradi vár 1883. évi ásatásáról. In: Kőbe zárt történelem – Tanulmányok Emődi János 80. születésnapjára

Magyar bencés szerzetesek
Magyar katolikus papok
Váradi kanonokok
Magyar festők
Magyar művészettörténészek
Magyar ókortudósok
Magyar régészek
Magyar történészek
Magyar könyvtárosok
MTA-tagok
Pozsonyiak
Kőszegiek
Győriek
Nagyváradiak
1815-ben született személyek
1889-ben elhunyt személyek